യാത്രയ്ക്കിടെ വേവലാതി വേണ്ട വരുന്നു ട്രാവ് ലോഞ്ച് നിര കോഴിക്കോട്: ദീര്ഘയാത്രയ്ക്കിടയിലെ പൊല്ലാപ്പുകള് ആലോചിച്ച് ഇനി തല പുകയേണ്ടതില്ല. ട്രാവ് ലോഞ്ച് ആപ്പിന്റെ സഹായം തേടുകയേ വേണ്ടൂ. ലോകോത്തര നിലവാരത്തില് ബീക്കണ് ഗ്രൂപ്പ് തുടക്കമിടുന്ന വഴിയോര റെസ്റ്റ് റൂമുകളില് ആദ്യത്തേത് പാലക്കാട്ട് കഞ്ചിക്കോട് വൈകാതെ പൂര്ത്തിയാവും. ഇതിന്റെ നിര്മ്മാണം ആരംഭിച്ചതായി ട്രാവ് ലോഞ്ച് എം ഡി പി.ടി സഫീര് വാര്ത്താസമ്മേളനത്തില് പറഞ്ഞു. ഈ വര്ഷം തന്നെ ഇത് തുറക്കും. പ്രീമിയം കോഫി ഷോപ്പ്, ലോകോത്തര നിലവാരമുള്ള പെയ്ഡ് ടോയ്ലറ്റ് സൗകര്യങ്ങള്, മണിക്കൂര് നിരക്കില് സ്ലീപ്പിംഗ് ബോര്ഡുകള്, മിനി മാര്ട്ട്, കാര് വാഷ് ഉള്പ്പെടെ ട്രാവ് ലോഞ്ചിലുണ്ടാവും. ആപ്പ് അധിഷ്ഠിതമായാണ് സേവനങ്ങള് ലഭ്യമാകുക. മിതമായ വാര്ഷിക വരിസംഖ്യ നല്കിയാല് സേവനങ്ങള് പരിധിയില്ലാതെ ഉപയോഗിക്കാം. വാക്ക് ഇന് ഉപഭോക്താക്കളില് നിന്ന് ഉപയോഗമനുസരിച്ച് ചാര്ജ് ഈടാക്കും. ആലപ്പുഴയ്ക്കും കൊച്ചിയ്ക്കുമിടയിലും തൃശൂരിലും വയനാട്ടിലുമായി ഉടന് അഞ്ച് യൂണിറ്റുകള് കൂടി തുറക്കും. അഞ്ചു വര്ഷത്തിനുള്ളില് ദക്ഷിണേന്ത്യയില് 50 ട്രാവ് ലോഞ്ചുകള്തുറക്കാനും പത്തു ലക്ഷം വരിക്കാരെ നേടാനുമാണ് ലക്ഷ്യമിടുന്നത്. ദുബായ് കേന്ദ്രീകരിച്ച് പ്രവര്ത്തിക്കുന്ന ആസ്കോ ഗ്ലോബല് വെഞ്ചേഴ്സ് ഇതിനകം ഒരു ദശലക്ഷം ഡോളര് നിക്ഷേപിച്ചിട്ടുണ്ടെന്നും എം.ഡി വ്യക്തമാക്കി. പദ്ധതി ആദ്യഘട്ടം പൂര്ത്തിയാകുന്നതോടെ തന്നെ ഏതാണ്ട് 40 പേര്ക്ക് തൊഴില് ലഭിക്കുമെന്നും അദ്ദേഹം പറഞ്ഞു. വാര്ത്താസമ്മേളനത്തില് ആസ്കോ ഗ്ലോബല് വെഞ്ചേഴ്സ് ചെയര്മാന് അബ്ദുല് അസീസ്, അലി സിയാന്, മുന് വോളിബാള് താരം കിഷോര്കുമാര് എന്നിവരും സംബന്ധിച്ചു.